Aġġornati għal nhar it-Tnejn it-taħditiet bejn il-Gvern u l-Oppożizzjoni dwar l-iskema taċ-ċittadinanza. F’laqgħa oħra illum fil-berġa ta’ Kastilja, li minbarra r-rappreżentanti tal-partiti kien hemm wkoll il-Prim Ministru Joseph Muscat u l-Kap tal-Oppożizzjoni Simon Busuttil, ma ntlaħaqx ftehim finali. Din kienet it-tieni laqgħa li attendew għaliha l-Prim Ministru u l-Kap tal-oppożizzjoni. Il-Ministru Manuel Mallia u s-Segretarju Parlamentari Owen Bonnici għal-Gvern u d-deputat Jason Azzopardi u l-avukat Karol Aquilina għall-Partit Nazzjonalista ilhom kważi xahar f’diskussjonijiet li għandhom l-għan li jintlaħaq kunsens dwar l-iskema ta’ ċittadinanza, li diġa’ għaddiet mill-Parlament. Iż-żewġ naħat qablu li ma jagħtux kummenti dwar il-laqgħat li għaddejin bejniethom. Fil-ġimgħat li għaddew kemm il-Prim Ministru kif wkoll il-Kap tal-oppożizzjoni qalu li saru passi pożittivi biex jintlaħaq ftehim. Mill-iskema oriġinali l-Gvern qal li se jkun qed jneħħi l-klawsola ta’ segretezza filwaqt li l-oppożizzjoni Nazzjonalista qed tinsisti li din l-iskema tkun marbuta ma’ xi forma ta’ investiment jew residenza.